見牡丹呈諸友
作者：袁甫
朝代：宋

paragraphs: 從來洛花天下最，姚黄魏紫尤奇異。
坐令百花失顔色，喚作國香誰是對。
十年之前來新安，閲盡妖嬈興欲蘭。
晚得一枝睡露蟬，分明好似畫中看。
人世匆匆駒過隙，重遊正值春三月。
園丁折得數般來，旋買甆瓶謾成列。
殷紅照日更嫣然，輕素含風玉色鮮。
中有楊妃曾一捻，咄哉尤物累天全。
我今褰帷問疾苦，皇華那受妖花汙。
擲置道旁何足惜，亦如佞人吾所惡。
頓使心胸和且平，况聞麥隴香氣騰。
處處一犁春雨足，家家合掌慶豐登。